Predkladacia správa

Podľa § 6 zákona NR SR č. 491/2001 Z. z. o organizovaní trhu s vybranými poľnohospodárskymi výrobkami vláda Slovenskej republiky určuje výrobky, ktoré podliehajú organizovaniu trhu a na návrh ministra pôdohospodárstva schvaľuje aj zásady organizovania   a podpory trhu s týmito výrobkami.
Uznesenie vlády SR  č. 331 zo dňa 3. apríla 2002 ukladá predložiť na rokovanie vlády SR aktualizované zásady organizovania a podpory trhu pre rok 2003 s termínom do 30. júna 2002. 
Z dôvodu, že materiál sa odvíja od viacerých právnych predpisov, ktoré boli v čase stanoveného termínu predloženia na rokovanie vlády SR v štádiu schvaľovania, sme požiadali o odklad termínu predloženia uvedeného materiálu na rokovanie vlády SR. 

Materiál vychádza zo zoznamu výrobkov a zásad organizovania a podpory trhu s vybranými poľnohospodárskymi výrobkami a skupinami výrobkov v roku 2002, ktorý bol schválený uznesením vlády SR  č. 331 zo dňa 3. apríla 2002. Zoznam výrobkov, ktorý bude v prípade potreby predmetom organizovania a podpory trhu v roku 2003 je rozšírený, vzhľadom na skutočnosť, že trh v EÚ je organizovaný a podporovaný pre ďaleko viac tovarov (položiek Colného sadzobníka), ako je to doposiaľ v podmienkach SR.
Predkladaný materiál bezprostredne súvisí s trhovými poriadkami pre základné komodity, ktoré upravujú podrobnosti o podmienkach uplatňovania opatrení na organizovanie trhu s výrobkami.
Navrhnuté zásady obsahujú v sebe určitú reálnu mieru aproximácie, ktorú je možné predovšetkým z hľadiska súčasnej koncepcie tvorby štátneho rozpočtu realizovať. Súčasne zahŕňajú primeranú mieru postupov porovnateľných s postupmi EÚ. 

Organizovanie  trhu s vybranými poľnohospodárskymi výrobkami má niekoľko rovín opatrení a účinkov:

a/ zvyšovanie a stabilizácia transparentnosti trhu predovšetkým z hľadiska cenovej, bilančnej a hospodárskej stability 
b/ postupy pri organizovaní trhu a jeho  podpory 
c/ podpora vývozu verejne a súkromne skladovaných výrobkov
d/ vykonávanie intervenčných nákupov určených výrobkov a skupín výrobkov 
e/ zabezpečenie systému financovania opatrení Rady EÚ 
f/ zabezpečenie systému platieb na tieto opatrenia prostredníctvom akreditovaných platobných /intervenčných agentúr/

Organizovanie trhu v rámci spoločnej poľnohospodárskej politiky EÚ a jeho podpora je v zásade určovaná základnými nariadeniami Rady EÚ a trvalo ďalšími nariadeniami               a smernicami Rady EÚ a Komisie EÚ aktualizovaná a spresňovaná. Organizovanie trhu v podmienkach SR vychádza z nástrojov uplatňovaných v členských štátoch EÚ.